钦定古今图书集成/明伦汇编/氏族典/第294卷 > 方献夫
## 钦定古今图书集成/明伦汇编/氏族典/第294卷 > 方献夫

按《明外史方献夫传》：“献夫，字叔贤，南海人。生而孤，弱
冠举弘治末进士，改庶吉士。乞归养母，遂丁母忧。正
德中，授礼部主事，调吏部，进员外郎，谢病归。嘉靖改
元，夏还朝，道闻大礼议未定，草疏，疏具见。廷臣方抵
排异议，惧不敢上，为桂萼所见，与席书疏并表上之。
帝大喜，立下廷议。廷臣遂目献夫为奸邪，献夫乃杜”
门乞假。既不得请，则进《大礼》。上下二论，其说益详。时
已召张璁、桂萼为翰林学士，而用献夫为侍讲。学士。
攻者四起，献夫亦力辞。帝卒用诸人议定“大礼。”四年
进少詹事。献夫终不自安，谢病归。六年召修《明伦大
典》。献夫以议礼骤贵，恃宠放恣。拜户部右侍郎，寻代
萼为吏部左侍郎，复代为礼部尚书。《大典》成，加太子
太保，复代萼为吏部尚书。引疾，报允。十年有诏召还。
明年至京，命以故官兼武英殿大学士，入阁辅政。献
夫饰恬退名，连被劾。中恧虽执大政，气厌厌不振。独
帝欲杀张延龄，尝力争。而其时桂萼已前卒，张璁罢
相者屡矣。霍韬、黄宗明言事一不当，辄下之吏。献夫
见帝恩威不测，居职二岁，三疏引疾，许之。家居十年，
卒；谥《文襄》。